Karstoeltjies binnekort verpligtendArgieffoto Motoriste sal binnekort wetlik verplig word om kleuters in motorstoeltjies vas te gespe wanneer hulle in voertuie ry. Tiyani Rikhotso, woordvoerder van die departement van vervoer, het gesê die nuwe regulasie sal vanaf 1 Mei by die Padverkeerswet ingesluit word en dat motoriste wat dit verontagsaam, ŉ swaar boete opgelê kan word. “Volgens die nuwe regulasie moet alle kinders van drie jaar en jonger in ŉ motorstoeltjie wees,” het Rikhotso gesê. Die minister van vervoer, Dipuo Peters, het reeds in Oktober verlede jaar aangekondig dat die nuwe regulasie in werking sal tree, maar het motoriste tot Mei gegee om die nodige veiligheidstoerusting aan te skaf. Volgens Arrive Alive is motorstoeltjies van kardinale belang om die kans op dood en ernstige beserings tydens motorongelukke te verminder. Die agentskap het gesê navorsing het bewys dat motorstoeltjies wat korrek geïnstalleer is en vir kinders onder die ouderdom van vier gebruik word, hospitalisasie na ŉ motorongeluk met tot 69% verminder. Daarby word die risiko van sterftes onder babas met 70% verminder en met 47% tot 54% vir kleuters.